《送周克道吕汝德入九华兼寄先在山诸君》
明代·湛若水

祝尹开山主，江施擅樾成。李子尚清修，亦来同经营。

尹生周藩尚，长住心期亭。周吕同声应，翕然迅遐征。

四野云龙集，五星奎壁明。九华九仙人，举手来相迎。

八君称八逸，归心共惟精。为山不厌高，山高必有灵。

为水不厌深，水深蛟龙生。神物贵变化，九仞安可停。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。